KOMMISSIONENS BESLUTNING af 13. marts 1996 om ordningen for sammenlignende fællesskabsundersøgelser af læggekartofler efter direktiv 66/403/EØF om handel med læggekartofler (96/232/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/403/EØF af 14. juni 1966 om handel med læggekartofler (1), senest ændret ved Kommissionens beslutning 96/16/EF (2), særlig artikel 14, stk. 4, og

ud fra følgende betragtninger:

I henhold til artikel 14, stk. 4, i direktiv 66/403/EØF skal der gennemføres sammenlignende fællesskabsundersøgelser af læggekartofler;

alle medlemsstaterne bør deltage i de sammenlignende fællesskabsundersøgelser, for så vidt som der normalt avles eller afsættes læggekartofler på deres område, for at sikre, at de rette konklusioner kan drages af disse undersøgelser;

det påhviler Kommissionen at træffe den nødvendige ordning for de sammenlignende fællesskabsundersøgelser;

ordningen for undersøgelserne bør bl.a. også omfatte visse skadegørere, der er omfattet af direktiv 66/403/EØF og Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (3), senest ændret ved direktiv 95/41/EF (4), og Rådets direktiv 93/85/EØF af 4. oktober 1993 om bekæmpelse af kartoflens ringbakteriose (5);

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Der gennemføres sammenlignende fællesskabsundersøgelser i 1996 af læggekartofler, der er høstet i 1995.

2. Alle medlemsstaterne deltager i de sammenlignende fællesskabsundersøgelser.

Artikel 2

1. Den generelle ordning for gennemførelsen af de sammenlignende fællesskabsundersøgelser er anført i bilaget.

2. Yderligere detaljerede ordninger for gennemførelse af undersøgelserne forelægges for Den Stående Komité for Frø og Plantemateriale henhørende under Landbrug, Havebrug og Skovbrug.

Artikel 3

Denne beslutning er rettet til medlemsstaterne.

Udfærdiget i Bruxelles, den 13. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. 125 af 11. 7. 1966, s. 2320/66.

(2) EFT nr. L 6 af 9. 1. 1996, s. 19.

(3) EFT nr. L 26 af 31. 1. 1977, s. 20.

(4) EFT nr. L 182 af 2. 8. 1995, s. 17.

(5) EFT nr. L 259 af 18. 10. 1993, s. 1.

BILAG

Generel ordning for gennemførelse af de sammenlignende fællesskabsundersøgelser af læggekartofler i 1996

1. Ansvarligt organ

Landbrugs- og fiskeriministeriet

Plantedirektoratet

Danmark

2. Antal prøver

Det samlede antal er 325:

a) Der udtages 295 prøver i producentmedlemsstaterne som følger:

>TABELPOSITION>

b) Yderligere 20 prøver tages i bestemmelsesmedlemsstaterne, når der sendes materiale fra en producentmedlemsstat til en anden medlemsstat.

c) 10 prøver fra Schweiz tages i henhold til Fællesskabets ordning for ligestilling som omhandlet i artikel 15, stk. 1, i direktiv 66/403/EØF.

3. Prøver

Når det gælder prøver, der tages i henhold til punkt 2, litra a), fastlægges der en officiel prøvetagningsprocedure. Udtagningen af prøver af partiet foretages efter en egnet metode. Kommissionens tjenestegrene udpeger personer til at udtage prøverne; disse personer handler på vegne af Kommissionens tjenestegrene. Prøvetagningen foretages på producentens bedrift, på pålæsningsstedet, på sorteringsstedet eller på ethvert sted, hvor der opbevares læggekartofler.

Prøver, der udtages efter punkt 2, skal hver bestå af 225 knolde.

4. Bedømmelse af de minimumsbetingelser, som læggekartofler, der er direkte afkom af prøven, skal opfylde

Der foretages efterfølgende kontrol af parceller, og, hvis det er relevant, opnås bekræftelse ved laboratorieundersøgelser. Prøven skal bestå af 100 planter.

5. Bedømmelse af læggekartoflers frihed for brunbakteriose (Pseudomonas solanacearum) og ringbakteriose (Corynebacterium sepedonicum)

Der foretages laboratorieundersøgelser efter egnede metoder. Prøven skal bestå af 200 knolde, hvorfra der fjernes væv; 100 af disse knolde anvendes på parcellerne.

6. Bedømmelse af læggekartoflers frihed for Potato Spindle Tuber Viroid (PSTV)

Der foretages laboratorieundersøgelser efter egnede metoder. Det ansvarlige organ, der er anført i punkt 1, sørger for, at prøvens størrelse er den, der er opgivet i disse metoder, for så vidt som denne specifikation findes.

7. Fortrolig behandling

I forbindelse med de i punkt 5 og 6 omhandlede bedømmelser skal hver prøve, der indsendes til laboratorieundersøgelser, forinden være forsynet med en kode af det i punkt 1 omhandlede ansvarlige organ på vegne af Kommissionens tjenestegrene. Når det gælder prøver, for hvis vedkommende der er bekræftet smitte med nogen af de relevante skadegørere, sørger Kommissionen for, at de fornødne foranstaltninger efter direktiv 77/93/EØF eller direktiv 93/85/EØF eller gennemførelsesforanstaltninger hertil træffes.

Dette berører ikke de generelle betingelser, der gælder for gennemgangen af de årlige rapporter om de bekræftede resultater og konklusionerne af de sammenlignende fællesskabsundersøgelser.